**תלמיד חבר- דף קנח עמוד ב**

המונח "תלמיד חבר" מופיע בתלמוד הבבלי ארבע פעמים:

א. ברכות כז, ב- הגמרא שואלת כיצד התפלל רבי ירמיה בר אבא מאחורי רב והרי אסור להתפלל מאחורי רבו? ועונה הגמרא "שאני רבי ירמיה בר אבא דתלמיד חבר הוה"

ב. עירובין סג, א- רבי המנונא לא הורה הלכות בתקופה שרב הונא היה בחיים אך הורה בתקופה שרב חסדא היה חי מאחר שהיה תלמיד חבר

ג. באותו דף- רבינא היה תלמיד חבר של רב אשי ולכן היה מותר לו לבחון את סכיני השוחטים בבבל

ד בבא בתרא קנח , ב- הגמרא מוכיחה שבן עזאי היה תלמיד חבר של רבי עקיבא כי לא אמר "ממקום בא הרב" אלא "ממקום שבאת".

הראשונים מוסיפים עוד תלמידים-חברים:

ה רא"ש ברכות (פ"ה, סימן כ)- "דרב הונא הוי כמו תלמיד חבר לגבי רב אסי"

ו. תוספות ד"ה "ומודה רב" (בבא בתרא סב, א) "דרב כהנא ורב אסי הוו כמו תלמיד חבר לרב"

ז. תוספות ד"ה "אני אובין" (עבודה זרה מה, א) "ונראה דתלמיד חבר היה לו ר' יוסי הגלילי לר"ע"

**מהי ההגדרה של תלמיד חבר?**

**הרמב"ם**  (הלכות תלמוד תורה, פ"ה, ה"ט) פוסק כדעת רש"י במסכת עירובין:

אבל אם לא למד ממנו רוב חכמתו הרי זה תלמיד חבר ואינו חייב בכבודו בכל אלו הדברים אבל עומד מלפניו וקורע עליו כשם שהוא קורע על כל המתים שהוא מתאבל עליהם, אפילו לא למד ממנו אלא דבר אחד בין קטן בין גדול עומד מלפניו וקורע עליו.

לעומת זאת **הרשב"ם** (בבא בתרא קנח, ב) הסביר שמדובר שני שלבים. בתחילה היה הרב תלמידו של הרב הגדול ולאחר מכן התעלה בתורה והפך להיות חברו. וכן כתב **המהרי"ק** (שורש קסט) פוסק שאפילו אם התלמיד הגיע קרוב לדרגת רבו בתורה הוא הופך להיות תלמיד חבר אך הוא מביא בפסק גם את דעת רבי ישראל (כנראה בעל תרומת הדשן) שכתב שרק אם הגיע התלמיד ממש לדרגת רבו בתורה הוא הופך להיות תלמיד חבר.

**הבית יוסף** (סימן רמב) מחדד את המחלוקת בין הרשב"ם וסייעתו לבין הרמב"ם וכותב שלפי דעתו הרמב"ם אם מדובר ברבו מובהק , הרי גם אם התלמיד עלה ונתעלה בתורה, הוא תמיד יהיה חייב בכבוד רבו ואם מדובר ברב שאינו מובהק הרי שכבר לכתחילה דינו כתלמיד-חבר.

בספר הכללים **יד מלאכי** (סימן תרסד) הביא את דעתו של רבי שלמה סיריליו הסובר שתלמיד חבר הוא תואר שמתאר דווקא את ההתקדמות של הרב בעולם התורה. בתחילה היה הרב השני חברו של הרב , ולאחר שהרב התקדם הפך להיות חברו לתלמידו. מתברר כי דעה זו , יסודה בביטוי המופיע בירושלמי. בעוד שבתלמוד הבבלי כתוב **תלמיד—חבר** הרי בתלמוד הירושלמי [[1]](#footnote-1) אכן הגירסה היא **חבר-תלמיד.**

**העלי תמר** (על הירושלמי) מסביר שבעצם גם התואר "תלמיד חכם", מקביל לתואר "תלמיד חבר". כלומר מדובר באדם שהוא שהגיעו בחכמת התורה למדרגת חכם אבל עדיין זקוק בדברים מסויימים ומועטים להתייעץ עם רבו ולכן מחד הוא חכם ומאידך עדיין תלמיד.

**הרמ"א** (יו"ד, רמב, ד) כותב כדעת הרשב"ם וסייעתו ופוסק כדברי המהרי"ק שתלמיד חבר אין הכוונה שהוא הגיע לממש לדרגת רבו אפילו מעט פחות ממנו כבר נחשב לתלמיד חבר.

**הגר"א** מוכיח את דברי הרמ"א מרבינא ורב אשי. הגמרא אומרת שבימי רבי יהודה הנשיא ועד רב אשי לא מצאנו גדול בתורה ובעושר. ולכן כאשר הגמרא אומרת שרבינא היה תלמיד-חבר לרב אשי הכוונה שהוא כמעט הגיע לגדולתו אך רב אשי עדיין היה גדול ממנו. וכן כאשר כתוב בגמרא במסכת ברכות שרבי ירמיה בר אבא היה תלמיד חבר של רב , אין הכוונה שהגיע לדרגתו של רב שהיה גדול אפילו מרבי יוחנן.

**ועוד פנינים בנושא**

1. במסכת ברכות (סב, א) מסופר שרבי עקיבא סיפר שנכנס לשירותים לפני שנכנס לשם רבו רבי יהושע על מנת ללמוד ממנו כיצד תלמיד חכם מתנהג בשירותים. על כך אמר לו בן עזאי "עד כאן העזת פניך ברבך?". מקשה **הרש"ש** הרי הגמרא במסכת ראש השנה (לא,ב) אומרת שכאשר מדבר עם רבו לא יאמר לו את המילה "רבך" מאחר שנראה הדבר שמזלזל בכבוד רבו באומרו שגם לו יש רב. א"כ כיצד אמר בן עזאי לרבי עקיבא רבו את המילה "רבך"? ותירץ הרש"ש שהסיפור הזה כבר היה בעת שהיה בן עזאי תלמיד-חבר ולכן מותר היה לו לומר לרבי עקיבא את המילה "רבך".

2. **רבי יוסף אלשקר** בחיבורו מרכבת המשנה לפרקי אבות (פרק ו, משנה ה) סובר שתלמיד-חבר הוא התלמיד המצטיין שחוזר עם חבריו הפחות חזקים על השיעורים של הרב ולכן נקרא תלמיד-חבר מאחר שהוא תלמיד של הרב אך מאידך אחד מהחבר'ה בכיתה.

1. שקלים פ"ג, ה"א, בתרא פ"ט, ה"ט [↑](#footnote-ref-1)